עשרות חרדים קיצונים מפגינים הערב (שני) בצומת כיכר השבת בירושלים. זאת, בנוסף לעשרות חברי הפלג הירושלמי שקיימו מחאה בצומת הרחובות השומר וז'בוטינסקי בבני ברק בשל מעצרו של העריק מאיר בורדיאנסקי. כוחות משטרה גדולים באזור. במהלך ההפגנה, המשתתפים חסמו את רחוב ז'בוטינסקי וכביש 4 נחסם לשני הכיוונים. בנוסף פרצו עימותים אלימים בין כוחות המשטרה לבין מפגינים.
מהוועדה להצלת עולם התורה נמסר כי "ההפגנה האדירה שמתקיימת היום, כמו אלו שיבואו בעקבותיה, מכוונת בין השאר נגד החוק הדרקוני והאפל שיצא מבית מדרש הפשרות של הנציגים החרדיים בכנסת". עוד אמרו בוועדה להצלת עולם התורה כי "נחישותו של הציבור החרדי במאבק נגד גזירת הגיוס לא תיפגם - גם מול פשרנותם של הנציגים החרדים בכנסת. הציבור החרדי ימשיך להיאבק בכל דרך נגד הגזירה שהפילה אלפים לשמד הרוחני של צה"ל".
קודם להפגנה נמסר ממשטרת ישראל כי צפויים עומסי תנועה וכי היא "לא תמנע את קיום המחאה, מתוך רצון כן לאפשר את חופש הביטוי והמחאה של כל אזרח החפץ בכך. יחד עם זאת, נדגיש ונחדד, אנו ננקוט באפס סובלנות כלפי אלו שיבקשו להפר את הסדר הציבורי ועלולים יהיו לפגוע בשלום הציבור הרחב".
בני משפחת הקשישים שנפצעו בחיפה: "פנינו אינספור פעמים למשטרה"
בורדיאנסקי נעצר בשבוע שעבר בפעילות שגרתית של משטרת מרחב מעלה אדומים, שבמהלכה בדקו השוטרים את זהות הנוסעים ברכב שבו נסע. שמו של בורדיאנסקי עלה במסוף המשטרתי כדרוש למעצר בעקבות סירובו להתייצב בלשכת הגיוס. הוא הועבר למטה מחוז ש"י, ומשם הועבר על ידי המשטרה הצבאית לכלא ענתות.
בעקבות מעצרו הפגינו ביום חמישי כמה מאות מחברי הפלג הירושלמי ברחוב ירמיהו בכניסה לירושלים, בפעם הראשונה מאז מותו של מנהיג הפלג הירושלמי הרב שמואל אוירבך. כמה מהמשתתפים בהפגנה, שנערכה בתמיכת הוועדה להצלת עולם התורה, הצמידו לבגדיהם טלאי צהוב. במהלך ההפגנה פרצו עימותים בין שוטרי יס"מ לנוכחים במקום, ובאחד המקרים תקפו כמה מפגינים נהג מונית שביקש לעבור בכביש ונחסם.
12 הרבנים החברים במועצת גדולי התורה, הסיעה הפוליטית של הפלג הירושלמי, הצהירו כי הם "ממשיכים את דרכו של רבינו מרן ראש הישיבה (הרב אוירבך), שהורה 'להרעיש עולם ומלואו'. החובה כעת מוטלת על כל אחד ואחד לצאת ולהשתתף במחאות ההמוניות".